แฮลิแฟกซ์ (รัฐโนวาสโกเชีย)

แฮลิแฟกซ์ (อังกฤษ: Halifax) เป็นเมืองหลวงของรัฐโนวาสโกเชีย ประเทศแคนาดา เทศบาลมีประชากร 403,131 คน ในปี ค.ศ. 2016 ด้วยประชากร 316,701 คน ในเขตเมือง มีศูนย์กลางอยู่บริเวณท่าเรือแฮลิแฟกซ์ เทศบาลภูมิภาคประกอบด้วยอดีตเทศบาล 4 เทศบาล ที่มารวมกันในปี ค.ศ. 1996 ได้แก่ แฮลิแฟกซ์, ดาร์ตเมาต์, เบดฟอร์ด และเทศบาลของแฮลิแฟกซ์เคาน์ตี แฮลิแฟกซ์เป็นเมืองเศรษฐกิจที่สำคัญของแคนาดาฝั่งแอตแลนติก มีการบริการที่สำคัญจากรัฐบาลรวมถึงภาคส่วนของบริษัทเอกชน เป็นที่ตั้งของกระทรวงกลาโหม, มหาวิทยาลัยดาลฮูซี, มหาวิทยาลัยเซนต์แมรีส์, อู่ซ่อมเรือแฮลิแฟกซ์ และท่าเรือแฮลิแฟกซ์ ยังมีอุตสาหกรรมที่สำคัญอย่าง กสิกรรม การประมง การทำเหมือง การป่าไม้ และการขุดเจาะแก๊ซธรรมชาติ บริเวณชานเมืองของเทศบาล แฮลิแฟกซ์ติดอยู่ในอันดับ 4 ของสถานที่ที่น่าอยู่ที่สุดของแคนาดาในปี ค.ศ. 2012 จากการจัดอันดับของนิตยสาร MoneySense ภูมิอากาศ แฮลิแฟกซ์มีลักษณะภูมิอากาศแบบภูมิอากาศแบบชื้นภาคพื้นทวีป โดยได้รับอิทธิพลอย่างมากจากมหาสมุทรแอตแลนติกที่อยู่ติดกับเมือง ฤดูร้อนมีอากาศอบอุ่น อุณหภูมิเฉลี่ยระหว่าง 14 ถึง 24 องศาเซลเซียสในเดือนกรกฎาคม ขณะที่ฤดูหนาวมีอากาศหนาวเย็น อุณหภูมิเฉลี่ยระหว่าง -10 ถึง -1 องศาเซลเซียสในเดือนมกราคม ส่วนฤดูใบไม้ผลิมักมีหมอก หิมะส่วนใหญ่ตกในเดือนพฤศจิกายนไปจนถึงเดือนเมษายน แต่บางปีก็ตกไปถึงเดือนพฤษภาคม โดยมีหิมะตกเฉลี่ย 56 วันต่อปี แฮลิแฟกซ์มีปริมาณหยาดน้ำฟ้ารวมทั้งปีประมาณ 1,400 มิลลิเมตร ซึ่งส่วนใหญ่มีหยาดน้ำฟ้ามากกว่า 100 มิลลิเมตรต่อเดือน ยกเว้นช่วงฤดูร้อน มีปริมาณหิมะรวมทั้งปีมากกว่า 200 เซนติเมตร และมีแสงแดดรวมทั้งปีต่ำกว่า 2,000 ชั่วโมง แฮลิแฟกซ์มักประสบกับพายุฤดูหนาวบ่อยครั้ง ส่วนพายุเฮอร์ริเคนเกิดขึ้นไม่บ่อยนัก แต่แฮลิแฟกซ์ก็เคยถูกพายุเฮอร์ริเคนฮวน ซึ่งเป็นพายุระดับ 2 พัดถล่มเมื่อเดือนกันยายน ค.ศ. 2003 สร้างความเสียหายให้กับแฮลิแฟกซ์และเมืองอื่น ๆ ในรัฐโนวาสโกเชียอย่างกว้างขวาง นับตั้งแต่ปี ค.ศ. 1953 แฮลิแฟกซ์มีสถิติอุณหภูมิต่ำสุดเป็นประวัติการณ์อยู่ที่ -28.5 องศาเซลเซียส เมื่อวันที่ 31 มกราคม ค.ศ. 1993 และมีสถิติอุณหภูมิสูงสุดเป็นประวัติการณ์อยู่ที่ 35 องศาเซลเซียส เมื่อวันที่ 1 สิงหาคม ค.ศ. 1995 อ้างอิง